Kasumigaseki

Kasumigaseki () on Tokion kaupunginosa Chiyodan erillisalueella. Se sijaitsee erillisalueen eteläosassa Tokion keisarillisen palatsin eteläpuolella. Kasumigaseki on toimistokaupunginosa, jonne on keskittynyt suuri osa Japanin valtionhallinnon ydintoiminnoista, kuten useita ministeriöitä, Japanin syyttäjälaitos ja Tokion metropolin poliisilaitos. Perinteisesti kaupunginosa on liitetty erityisesti Japanin ulkoministeriöön, johon on voitu viitata myös Kasumigasekin nimellä. Aivan Kasumigasekin länsipuolella on Nagatachōn kaupunginosa, jossa sijaitsee Japanin parlamentti.

Kasumigasekin pinta-ala on 0,48 neliökilometriä. Kaupunginosa jakautuu kolmeen osa-alueeseen, jotka ovat Kasumigaseki 1-chōme, Kasumigaseki 2-chōme ja Kasumigaseki 3-chōme. Niissä on ainoastaan kuusi asukasta (lokakuussa 2022). Koska alue on kuitenkin merkittävä toimistokeskittymä, ero sen päivä- ja yöväestön määrässä on huomattavan suuri; hiukan kaupunginosaa laajemmalla alueella käy päivisin töissä noin 138 000 henkeä.

 Historia 
pienoiskuva|Kasumigaseki, Utagawa Kuniyoshin puupiirros, n. 1831–1833

Nimen Kasumigaseki (’sumuinen tulli’) on väitetty olevan hyvin vanha: legendan mukaan se juontuu tulliportista, jonka puolimyyttinen Yamatotakeru perusti emishien hallitsemien maiden rajalle. Edo-kaudella 1600–1800-luvuilla alue sijaitsi Edon linnan sisemmän portin eli Uchi-Sakuradamonin sekä ulomman linnaa suojaavan portin eli Toranomonin välissä. Alueen reunamille ylsi Tokionlahden pohjukka eli Hibiya-irie. Useat merkittävät daimiot rakensivat alueelle residenssinsä.

Meiji-restauraation jälkeen Kasumigasekin alueen ottivat käyttöönsä Japanin valtio ja armeija. Alueelle alettiin rakentaa 1800-luvun loppupuolella virastorakennuksia, ja vuonna 1871 sinne avattiin myös maan ensimmäinen julkinen insinöörejä kouluttanut korkeakoulu Kōbu-daigakkō. Virasto- ja hallintokortteleiksi kaupunginosa kaavoitettiin vuoden 1923 Kantōn maanjäristyksen jälkeen. Toisen maailmansodan jälkeen kaupunginosaan alettiin rakentaa myös korkeita tornitaloja, kuten vuonna 1968 valmistunut, 147 metriä korkea Kasumigaseki Building, Japanin ensimmäinen pilvenpiirtäjä.

 Kaupunkikuva ja rakennukset 
Kasumigasekin alue ulottuu pohjoisessa Tokion keisarillisen palatsin vallihaudalle ja Sakuradamon-portille, etelässä Toranomonin tienoille Minaton erillisalueen rajalle. Idässä Kasumigaseki rajautuu Hibiyan puistoon ja Uchisaiwaichōn kaupunginosaan, lännessä Nagatachōn kaupunginosaan. Alueen läpi kulkee pohjois–eteläsuunnassa pääkatu Sakurada-dōri, joka on osa Japanin valtatietä 1. Katu on hevoskastanjapuineen kaupunkikuvallisesti merkittävä.

Kasumigasekissa sijaitsee lukuisia ministeriöitä ja virastoja. Seuraavat ministeriöt ovat sijoittuneet alueelle: Japanin maa-, infrastruktuuri-, liikenne- ja matkailuministeriö, Japanin opetusministeriö, Japanin oikeusministeriö, Japanin maatalous-, metsätalous- ja kalastusministeriö, Japanin talous-, kauppa- ja teollisuusministeriö, Japanin terveys-, työ- ja hyvinvointiministeriö,  Japanin ulkoministeriö ja Japanin valtiovarainministeriö. Muita kaupunginosassa toimivia virastoja ovat esimerkiksi Japanin syyttäjälaitos, Tokion metropolin poliisilaitos ja Japanin patenttihallitus. Alueen rakennuksista oikeusministeriön historiallinen, punatiilinen päärakennus on suojeltu osana Japanin tärkeää kulttuuriomaisuutta. 

 Liikenne 
Kasumigasekia palvelevat Kasumigasekin metrosema (Tōkyō metron Chiyoda-linja, Hibiya-linja ja Marunouchi-linja) sekä Sakuradamonin metroasema (Yūrakuchō-linja). Toranomonin metroasema (Ginza-linja) sijaitsee Toranomonin kaupunginosan puolella Kasumigasekin etelärajalla.

 Lähteet 

 Aiheesta muualla 

Luokka:Tokion kaupunginosat